กฎกระทรวงการอนุญาตผลิตไพ่ พ.ศ. 2560

กฎกระทรวง

กฎกระทรวง
การอนุญาตผลิตไพ่
พ.ศ. ๒๕๖๐[๑]

อาศัยอำนาจตามความในมาตรา
๕ วรรคหนึ่ง และมาตรา ๑๗๑ วรรคสอง แห่งพระราชบัญญัติภาษีสรรพสามิต พ.ศ. ๒๕๖๐
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ
๑  กฎกระทรวงนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ข้อ ๒  การขออนุญาตผลิตไพ่
ให้กระทำได้ต่อเมื่อมีประกาศของรัฐมนตรีกำหนดให้มีการขออนุญาตผลิตไพ่
โดยต้องไม่ขัดหรือมีผลกระทบต่อความมั่นคงหรือเศรษฐกิจของประเทศและความสงบเรียบร้อยหรือศีลธรรมอันดีของประชาชน
ประกาศของรัฐมนตรีตามวรรคหนึ่ง
อาจกำหนดคุณสมบัติของผู้ขอใบอนุญาต
หลักเกณฑ์หรือเงื่อนไขอื่นนอกเหนือจากที่กำหนดไว้ในกฎกระทรวงนี้ก็ได้

ข้อ
๓  ผู้ใดประสงค์จะขอใบอนุญาตผลิตไพ่ต้องมีคุณสมบัติ
ดังต่อไปนี้
(๑)
เป็นรัฐวิสาหกิจไทย
(๒)
เป็นนิติบุคคลที่จัดตั้งขึ้นตามกฎหมายไทย
นอกจากคุณสมบัติตาม
(๑) หรือ (๒) แล้ว
ผู้ประสงค์จะขอใบอนุญาตผลิตไพ่ต้องมีคุณสมบัติอื่นที่รัฐมนตรีประกาศกำหนดตามข้อ ๒
ด้วย

ข้อ ๔  เมื่อรัฐมนตรีประกาศตามข้อ
๒ แล้ว ผู้ใดประสงค์จะขอใบอนุญาตผลิตไพ่ ให้ยื่นคำขอใบอนุญาตต่ออธิบดีตามแบบที่อธิบดีประกาศกำหนด
พร้อมด้วยเอกสารหรือหลักฐาน ณ สำนักงานสรรพสามิตพื้นที่แห่งท้องที่ที่โรงอุตสาหกรรมผลิตไพ่จะตั้งอยู่
เพื่อประโยชน์ในการขออนุญาตและการออกใบอนุญาตผลิตไพ่
อธิบดีจะออกระเบียบหรือประกาศเพื่อวางแนวปฏิบัติในการดำเนินการควบคุมการขออนุญาตและการออกใบอนุญาตด้วยก็ได้

ข้อ ๕  เมื่อเจ้าพนักงานสรรพสามิตได้รับคำขอแล้ว
ให้ตรวจสอบรายละเอียดในคำขอเอกสารและหลักฐานว่ามีความถูกต้องและครบถ้วนหรือไม่
ในกรณีที่เจ้าพนักงานสรรพสามิตตรวจสอบแล้วเห็นว่า
รายละเอียดในคำขอ เอกสารหรือหลักฐานไม่ถูกต้องหรือไม่ครบถ้วน
ให้เจ้าพนักงานสรรพสามิตแจ้งเป็นหนังสือให้ผู้ยื่นคำขอแก้ไขเพิ่มเติมคำขอ
จัดส่งเอกสารหรือหลักฐานให้ถูกต้องและครบถ้วน
ภายในระยะเวลาที่เจ้าพนักงานสรรพสามิตกำหนด
ในกรณีที่ผู้ยื่นคำขอไม่แก้ไขเพิ่มเติมคำขอ
หรือไม่จัดส่งเอกสารหรือหลักฐานให้ถูกต้องและครบถ้วนภายในกำหนดเวลาตามวรรคสอง
ให้ถือว่าผู้ยื่นคำขอละทิ้งคำขอ และให้เจ้าพนักงานสรรพสามิตแจ้งเป็นหนังสือให้ผู้ยื่นคำขอทราบ
ในกรณีที่เจ้าพนักงานสรรพสามิตตรวจสอบแล้วเห็นว่า
รายละเอียดในคำขอ เอกสารและหลักฐานถูกต้องและครบถ้วน
ให้เสนอต่ออธิบดีพิจารณาเพื่อออกใบอนุญาตผลิตไพ่ต่อไป

ข้อ ๖  ในกรณีที่อธิบดีมีคำสั่งออกใบอนุญาตผลิตไพ่
ให้แจ้งคำสั่งดังกล่าวแก่ผู้ยื่นคำขอตามวิธีการที่อธิบดีกำหนด
และให้มารับใบอนุญาตผลิตไพ่ภายในสามสิบวันนับแต่วันที่ได้รับแจ้ง หากไม่มารับใบอนุญาตภายในกำหนดเวลา
ให้ถือว่าสละสิทธิการเป็นผู้ได้รับใบอนุญาตผลิตไพ่
ในกรณีที่อธิบดีมีคำสั่งไม่ออกใบอนุญาตผลิตไพ่
ให้แจ้งคำสั่งดังกล่าวเป็นหนังสือแก่ผู้ยื่นคำขอทราบ  ทั้งนี้ ให้ระบุเหตุผลของการไม่อนุญาต
รวมทั้งแจ้งสิทธิอุทธรณ์ การยื่นคำอุทธรณ์
และระยะเวลาสำหรับการอุทธรณ์ให้ผู้ยื่นคำขอทราบด้วย
ใบอนุญาตผลิตไพ่ให้เป็นไปตามแบบที่อธิบดีประกาศกำหนด

ข้อ
๗  ให้ผู้ได้รับอนุญาตทำไพ่ในวันก่อนวันที่พระราชบัญญัติภาษีสรรพสามิต
พ.ศ. ๒๕๖๐ ใช้บังคับ ยังคงประกอบกิจการต่อไปได้
และให้มายื่นคำขอใบอนุญาตผลิตไพ่ต่ออธิบดีภายในหกเดือนนับแต่วันที่พระราชบัญญัติภาษีสรรพสามิต
พ.ศ. ๒๕๖๐ ใช้บังคับ
เมื่อได้รับคำขอแล้วให้อธิบดีออกใบอนุญาตผลิตไพ่ตามกฎหมายต่อไป

ให้ไว้ ณ วันที่ ๑๒
กันยายน พ.ศ. ๒๕๖๐
อภิศักดิ์  ตันติวรวงศ์
รัฐมนตรีว่าการกระทรวงการคลัง

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๑๗๑ วรรคสอง
แห่งพระราชบัญญัติภาษีสรรพสามิต พ.ศ. ๒๕๖๐ บัญญัติให้การขออนุญาตและการออกใบอนุญาตผลิตไพ่
ให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

ปวันวิทย์/ภวรรณตรี/จัดทำ
๒๐ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๙๕ ก/หน้า ๙๒/๑๖ กันยายน ๒๕๖๐